Sagunt presenta el programa de les festes patronals del nucli històric
04 de juliol 2025

![](/media/h33ntrvs/img_4977_c.jpg?width=850&height=566.6666666666666)

L'Ajuntament de Sagunt, a través de la Regidoria de Festes i Cultura Popular, ha presentat el programa de les festes patronals de Sagunt juntament amb l'Associació Cultural Penyes de Festes Patronals de Sagunt. La part principal de les festes s'estén des del 19 fins al 31 de juliol. L'associació està formada, actualment, per 83 penyes i al voltant de 5.300 penyistes.

L'alcalde de Sagunt, Darío Moreno, ha ressaltat que les festes patronals, a més de tota la vitalitat que oferixen a la ciutat, “tenen un impacte econòmic que ajuda al xicotet comerç”. Així mateix, Moreno ha posat l'accent en la importància del “civisme i la responsabilitat” de cara a limitar “els efectes negatius que tota l'activitat pot tindre en altres persones actuant amb educació, respecte i evitant sorolls innecessaris”. “Volem que les nostres festes patronals siguen motiu d'orgull per a tots i totes”, ha conclòs.

La regidora de Festes i Cultura Popular, Patricia Sánchez ha enumerat les principals activitats en les quals col·labora l'Ajuntament de Sagunt, que són el Dia del Major, que serà el dia 17; les orquestres dels dies 23 i 29 de juliol, que seran la MAXIMS XOU i la MIAMI XOU, coincidint amb les paelles i les olles, respectivament; la XXXIV Dansà a Sagunt i el Ball de Plaça del dia 26 de juliol, el concert-tribut a Fito i Fitipaldis; i quant a la programació infantil, col·labora amb el musical Aladín. Sánchez ha recordat també que des de l'Ajuntament “es posen tots els mitjans i servicis necessaris: neteja, seguretat, ambulàncies, assegurança taurina i arena del recinte”. Així mateix, ha agraït als cossos de seguretat, a la SAG i al personal municipal la seua labor per al correcte desenvolupament de les festes.

A més, la regidora de Festes i Cultura Popular ha destacat: “Per fi, i amb tot el mereixement, les nostres festes patronals de Sagunt han sigut declarades Festes d'Interés Turístic Autonòmic”. Este reconeixement, assegura, “posa en valor el nostre entorn festiu, les nostres tradicions i la passió amb la qual tots i totes vivim les nostres festes”.

Tant Darío Moreno com Patricia Sánchez han reconegut els 10 anys que Ricardo Meliá porta al capdavant de les festes patronals del nucli històric. Una dècada en la qual asseguren que les festes patronals han millorat “any a any” i, malgrat les adversitats, han anat creixent i innovant.

Per la seua banda, el president de l'AC Penyes de Festes Patronals de Sagunt, Ricardo Meliá, ha aprofitat la presentació per a avançar dos notícies: “Demanarem el títol de Festes d'Interés Turístic Nacional i, a més, organitzarem pròximament un World Record Guiness de parelles jugant al bolot, que és un joc de cartes tradicional amb gran arrelament a Sagunt.

En [l'acte de presentació de la programació](https://youtu.be/-dW39qy0PeA) han participat l'alcalde de Sagunt, Darío Moreno; la regidora de Festes i Cultura Popular, Patricia Sánchez; i el president de l'AC Penyes de Festes Patronals de Sagunt, Ricardo Meliá.

![](/media/43qhu0sk/cartel_c.jpg?width=451&height=639&mode=max)

**Programa de festes**

En les setmanes prèvies al tro d'avís, s'estan desenvolupant les activitats esportives que, tal com ha explicat Ricardo Meliá, “s'han incrementat enguany”, incloent-hi la I Carrera Nocturna 5K Quattre, el futbol sala infantil, dards, pin pon, bàsquet, pàdel i futbol sala, que “han tingut una gran acceptació”.

Coincidint amb el pregó de festes, a càrrec del director d'El Periódico de Aquí, Pere Valenciano, que serà el **divendres dia 18** a les 19 hores a la plaça Cronista Chabret, la Societat Musical Lira Saguntina oferirà un concert a les 22.30 hores a l'auditori Joaquín Rodrigo. Eixe mateix dia s'inauguraran el recinte firal i l'Espai Penyes. El **dissabte 19**, a les 13 hores serà el tradicional tro d’avís i la Xopà, a la qual li seguirà un _encierro_ i una prova de vaquetes. Enguany, la Xopà “comptarà amb la presència d'Izan i Neizan, que són dos xiquets que van ajudar en la seua Picanya natal després del pas de la DANA”, tal com ha informat Meliá.

Els **festejos taurins** es prolongaran fins al diumenge 27. Menció especial a l'exhibició nacional d'emboladores, prevista per a la nit del **divendres 25**. A més, també hi haurà **_encierros_ nocturns el diumenge 20 i el dijous 24**.

Així mateix, les nits estaran amenitzades amb música mitjançant orquestres i discomobils. Les **orquestres** SCREAM, SLABON, MAXIMS XOU, DR. JEKYLL i MIAMI XOU actuaran a Sagunt. A més, hi haurà una nit de Remember, el **dijous 24**, i un concert-tribut al grup Fito i Fitipaldis, el **dilluns 28**.

Respecte a altres dates assenyalades, el dimecres 23 serà el concurs de paelles; el **dissabte 26** a la vesprada-nit, la cavalcada de disfresses, “que avança el seu horari a les 20 hores perquè els xiquets i xiquetes puguen eixir en un horari prudencial”, explica Ricardo Meliá; i el **dilluns 28** tant els campionats de jocs de taula (bolot i parxís) com el Dia de la Infància. Finalment, el **dimarts 29** serà el tradicional dia de les olles i la entrega de premis dels diversos concursos. La programació es tancarà el **dimecres 30** de juliol coincidint amb la festivitat dels sants patrons Abdó i Senén amb una mascletà nocturna a les 00.05 hores a la plaça Cronista Chabret.

Com a novetat enguany, el **dissabte 26** a les 12 hores es durà a terme la Xopà infantil, que eixirà des de la plaça de l'Àngel del barri El Raval, com una manera d'acostar les festes a totes les zones del municipi, segons ha expressat Meliá.

A més, enguany **l'Espai Penyes** “s'ha renovat i millorat” i donarà una “millor imatge” de les festes. S'ha apostat per casetes de fusta que reduïxen la concentració de la calor i el soroll. Enguany hi haurà 30 penyes en este espai, eliminant les molèsties que ocasionaven antany els banys i locals a la ciutadania.

*   [](http://www.facebook.com/sharer.php?u=https://aytosagunto.es/va/actualitat/2025-07-04-sagunt-presenta-el-programa-de-les-festes-patronals-del-nucli-historic/ "Facebook")
*   [](http://twitter.com/share?url=https://aytosagunto.es/va/actualitat/2025-07-04-sagunt-presenta-el-programa-de-les-festes-patronals-del-nucli-historic/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-07-04-sagunt-presenta-el-programa-de-les-festes-patronals-del-nucli-historic/ "Linked In")
*   [](mailto:?body=https://aytosagunto.es/va/actualitat/2025-07-04-sagunt-presenta-el-programa-de-les-festes-patronals-del-nucli-historic/)